TÉMA DIZERTAČNEJ PRÁCE

***Architektúra sedemdesiatych a osemdesiatych rokov v Čechách a na Slovensku.*** *Vývoj a transformácia štátnych projekčných a stavebných podnikov, ich zameranie a náplň v nadväznosti na politicko-ekonomické pomery v bývalom Československu.*

PRACOVNÝ NÁZOV

***Projektovanie v podmienkach centrálne riadeného hospodárstva.***

VYMEDZENIE TÉMY

1968–1989

Česko + Slovensko

Projektové ústavy

Keramoprojekt; Štátny projektový a typizačný ústav

ABSTRAKT

Projektové ústavy v Čechách a na Slovensku vznikali postupne od prevratu v r. 1948. Ich vývoj bol najmä v 50-tych rokoch, ale tiež počas prvého 2-ročného plánu v rokoch 1948-1950 obzvlášť búrlivý. Neskôr, po ďalšej vlne tzv. normalizácie po udalostiach roku 1968 však upadli do akejsi stagnujúcej podoby, počas ktorej bol celý systém mnohonásobne kritizovaný. Boli riadené centrálne, ako súčasť celkového hospodárskeho plánovania Československa. Čomu sa tieto špecializované projektové ústavy venovali? Ako fungovalo ich riadenie v praxi? Čím bolo ovplyvňované a čomu podliehalo projektovanie v období tzv. normalizácie? Odpoveď na tieto otázky môžeme získať nahliadaním na tému cez podstatné udalosti, t. j. pozorovaním všetkých dôležitých zmien v oblasti architektúry, ako sú štrukturálne zmeny v samotných projektových ústavoch, taktiež vo zväzoch a spolkoch českých aj slovenských architektov, zmien v oblasti vzdelávania v architektúre, významných kongresov, zjazdov, sympózií či konferencii, a v neposlednom rade tiež pozorovaním prijatých zákonov v oblasti architektúry a stavebníctva. Je tiež dôležité vnímať politicko-spoločenské udalosti Československa pri procese zmeny zo socialistického na federatívne zriadenie na prelome šesťdesiatych a sedemdesiatych rokov. Zaujímavým prínosom k téme vývoja projektových ústavov je tiež spôsob pozorovania, a to nie len cez historické udalosti a súvislosti, ale tiež autentické výpovede ľudí, rovnako ako súčasné výskumy úzko súvisiace s témou. Týmto vzniká nový pohľad na súvislosti vo vývoji projektovania po roku 1968.

POMENOVANIE PROBLÉMU

Napriek naliehavosti a aktuálnosti témy v kontexte pamiatkovej ochrany a vzhľadom na aktuálny stav miznúcich prevažne ikonických stavieb povojnovej architektúry sa stále nedarí systematicky chrániť ani tie najvýnimočnejšie realizácie. Aj napriek dlhodobým a mnohonásobným pokusom sa evidencia povojnovej architektúry v zozname pamiatkovo chránených stavieb objavuje zriedkavo. Často je tiež príčinou nepochopenie podmienok, ktoré architekti v období medzi 1945 – 1989 skutočne mali, nakoľko je často tvorba celého obdobia neprávom označovaná nálepkou „socialistická“. Jej tvorcovia pritom pri hľadaní formy často nadväzovali na tvorbu svojich pedagógov, a teda z generácie funkcionalistických architektov predvojnového a medzivojnového obdobia, alebo sa inšpirovali zahraničnou architektúrou, ku ktorej aj napriek obmedzeným možnostiam uzavretého systému v Československu mali prístup. Je teda zrejmé, že sú tieto stavby neprávom odsúdené na zánik, a to aj napriek ich vysokým kvalitám.

REŠERŠE LITERATÚRY A JEJ KRITICKÉ ZHODNOTENIE

Doposiaľ neexistuje publikácia či výskum zaoberajúci sa výlučne témou projektových ústavov. Je tomu tak do veľkej miery pre jej rozsiahlosť, nakoľko celé obdobie povojnovej architektúry v Československa vo svojej podstate spadá pod tému projektových ústavov, v ktorých sa projektovalo všetko, čo sa za toto obdobie navrhovalo a realizovalo. Vďaka tomu je ale naopak téma často v publikáciách s témou povojnovej architektúry rozoberaná okrajovo, a to väčšinou v spojitosti s konkrétnym zameraním v určitej oblasti architektúry.

základná literatúra:

* Pechar, Josef; *Československá architektura*; Praha, 1979.
* Kolektiv autorů - Dům techniky ČSVTS Praha; *Architektura nové výstavby občanské, bytové a průmyslové, 1. díl*; Praha 1984.
* **Mitášová, Monika; Jiří Ševčík (eds.);** *Česká a slovenská architektura 1971 – 2011 : texty, rozhovory, dokumenty;* Praha 2013.
* Zikmund, Jan; *Hledání univerzality, Kontexty průmyslové architektury v Československu;* Praha 2017.
* Kopeček, Michal (ed.); *Architekti dlouhé změny: Expertní kořeny postsocialismu (1980 – 1995*); Praha, 2019.
* Dvořáková, Dita; *Česká debata o regionálním plánování v letech 1945 – 1948*; Architektúra Urbanizmus, 51; č. 3-4, s. 144 – 161.

ďalšie zdroje informácii:

* výpovede bývalých pracovníkov
* monografie a ročenky projektových ústavov
* archívy (konkrétnych projekt. ústavov, jednotlivých ministerstiev, Národný archív)

CIELE VÝSKUMU

Výskum si kladie za cieľ upriamiť pozornosť na systém, ktorému toto obdobie podliehalo, aby tak zobrazil nový uhol pohľadu na povojnovú architektúru a stavebníctvo celkovo. Objasnenie podmienok, ktoré architekti skutočne mali na tvorbu, ako aj objasnenie súvislostí, ktoré ovplyvňovali architektonickú prax a tvorbu môže napomôcť objektivizácii pohľadu na povojnovú architektúru a stavebníctvo Československa celkovo.

VÝSKUMNÉ OTÁZKY A PRACOVNÁ HYPOTÉZA

Ako fungoval systém na pozadí architektonickej praxe? Mohli architekti dosahovať vysokú kvalitu práce v pracovných podmienkach projektových ústavov? Alebo dosahovali túto kvalitu práve napriek nefungujúcemu systému, ktorý sa naplno prejavoval práve v 70-tych a 80-tych rokoch? Ako sa líši postoj architektov pamätníkov od oficiálnych písomných a archívnymi prameňov? Dá sa i napriek očividne zle nastavenému systému nájsť modelová situácia, ktorou by sa dalo v súčasnej praxi inšpirovať?

METODIKA

Aktuálny výskum nadväzoval na viaceré projekty, tematicky prepojené s výskumnou témou:

* + Industriální topografie ČR – konzultant Mgr. Jan Zikmund Ph.D.   
    (NAKI II DG16P02H001)
  + Výskumný grant – Architektura osmdesátých let v České republice (NAKI II, DG18P02OVV013, hl. řeš. Petr Vorlík, podzim 2019).
* (a)typ / architektura osmdesátých let; Praha 2019
* Výstava: Poválečná architektura – kriticky ohrožený druh (IP RPMT 2019 - č. 1051934E004, hl. řeš. Tereza Poláčková).
* Interaktívny web document – IKONY (ARCHITEKTÚRY)  
  (hl. riešiteľ: OZ Noc architektury – Archtung; grant financuje FPU – Ministerstvo kultury SR)
* Putovná výstava o projektových ústavoch – (Vý)Stavoprojekt   
  (získaný grand – Fond na podporu umenia (FPU),   
  oficiálna spolupráca s Galériou M. A. Bazovského, Trenčín)
* Putovná architektonická výstava – Ján H. Blicha   
  (získaný grand – Fond na podporu umenia (FPU),   
  oficiálna spolupráca s Galériou M. A. Bazovského, Trenčín)
* Pasport výtvarných diel vo verejnom priestore v Trenčín – Hlava\*\*\*\*\*   
  (zadávateľ – mesto Trenčín, Útvar územného plánovania, konzultantka Ing. arch. Adriana Mlynčeková PhD. – vedúca útvaru; spoluriešiteľ Ing. arch. Alexander Topilin – doktorand Katedry architektúry Stavebnej fakulty STU)

Ďalší výskum bude obsahovať hlbšiu analýzu dokumentov uložených v Národnom archíve, viažucich sa ku kľúčovým inštitúciam, ktoré riadili či ovplyvňovali činnosť projektových ústavov:

– (nespracované fondy)

– Ministerstvo výstavby a techniky (MVT)

– Státní komise pro vědeckotechnický a investiční rozvoj (SKVTIR)

– (spracované fondy)

– Vládní výbor pro výstavbu (VVV)

– Státní výbor pro výstavbu (SVV)

– Ústřední správa bytové a občanské výstavby (ÚSBOV)

– Úřad předsednictva vlády (ÚPV)

– fond ÚV KSČ, zejména předsednictvo (PÚV KSČ)

VÝSLEDKY Z 1. ROKU

* + Abecedný zoznam doposiaľ nazbieraných projektových ústavov  
    (formou voľne dostupnej web stránky)
  + Nákup monografii   
    (nákup dostupných monografii projektových ústavov pre knižnicu FA)
  + Analýza štruktúry projektových ústavov  
    (spracovaná vo forme úvodného textu dizertačnej práce)
  + Hlbšia analýza – Keramoprojekt   
    (informácie z monografii, analýza archívov Trenčín + Brno, 2 rozhovory s pamätníkmi)
  + Príprava analýzy – Štátny projektový a typizačný ústav   
    (informácie z monografii)